Šiaulių gidas

Koncertas „Tėvynės spalvos“, skirtas Lietuvos valstybės atkūrimo dienai
2023-02-16 14:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Vasario 16 d. 14 val. Šiaulių kultūros centro Didžiojoje koncertų salėje vyks koncertas „Tėvynės spalvos“, skirtas paminėti Lietuvos valstybės atkūrimo dieną.
Koncerte dalyvaus Šiaulių kultūros centro liaudiškų šokių grupė „Vajaunas“ (meno vad. R. Laugalis), Šiaulių kultūros centro liaudiškų šokių ansamblis „Kalatinis“ (meno vad. E. Račkauskas ir I. Šerpytienė), Šiaulių Dainų progimnazijos liaudiškų šokių studija „Šermukšnėlė“ (meno vad. I. Šerpytienė), liaudiškų šokių grupė „Šėvulis“ (mano vad. G. Šveikauskaitė), Šiaulių miesto Jovaro progimnazijos ir Didždvario gimnazijos vaikų ir jaunimo tautinių šokių ansamblis „Šėltinis“ (meno vad. V. ir R. Laugaliai) ir Šiaulių Juliaus Janonio gimnazijos liaudiškų šokių kolektyvas „Liuoksinis“ (meno vad. A. Rimkuvienė).
Renginys nemokamas

Koncertas „Lietuviais esame mes gimę“, skirtas Lietuvos valstybės atkūrimo dienai
2023-02-15 18:00 | Šiaulių kultūros centro Kamerinė salė (Aušros al. 31)
Vasario 15 d. 18 val. Šiaulių kultūros centro Kamerinėje salėje vyks tradicinis koncertas „Lietuviais esame mes gimę“, skirtas paminėti Lietuvos valstybės atkūrimo dieną.
Koncerte dalyvaus Šiaulių kultūros centro kamerinis choras „Vasara“ (meno vad. K. Luotė, akomp. M. Perepečkinas), Šiaulių rajono savivaldybės kultūros centro mišrus choras „Ventus“ (vad. H. Mockienė, akomp. D. Streckienė), Šiaulių „Dagilėlio“ dainavimo mokyklos II klasės berniukų choras (mokyt. R. Koržanovienė, akomp. L. Girskienė), ŠRSKC Ginkūnų filialo moterų choras „Šaltinis“ (vad. B. Andriukaitienė, akomp. J. Narvilienė) ir Pakruojo kultūros centro Rozalimo kultūros namų moterų choras „Gaudulė“ (vad. J. Skorupskienė, akomp. R. Vaigauskaitė).
Renginys nemokamas

Spektaklis „Found found found“
2023-02-15 17:30 | Šiaulių dramos teatras
Spektaklis bus rodomas 17:30 val. ir 20 val.
Režisierius – Naubertas Jasinskas
Dramaturgė – Dovilė Zavedskaitė
Kompozitorius – Gintaras Sodeika
Architektė – Eglė Kliučinskaitė
Video menininkas – Ričard Žigis
Kostiumų dailininkė – Dovilė Gudačiauskaitė
Šviesų dailininkas – Dainius Urbonis
Choreografė – Ieva Navickaitė
Režisieriaus asistentė – Janina Kanapienė
„Found found found“ – režisieriaus Nauberto Jasinsko spektaklis, gimęs iš bendro laiko su kūrybine komanda, praleisto kartu tyrinėjant Jono Meko fenomeną, apmąstant, skaitant, žiūrint jo kūrinius, patiriant jį per jo draugus, jo geografiją ir kasdienybės filosofiją. Kūrybinės komandos tikslas – ne reprezentuoti Meko asmenybę ir idėjas, bet įsigyventi į jo žvilgsnį, mėginti užčiuopti jo pulsą ir iš šios būsenos kurti savitą pasaulį. „Found found found“ kuriamas neakcentuojant vienos meninės formos: meninis krūvis čia keliauja nuo muzikos prie vaizdo citatos, nuo dramaturginio srauto prie kostiumo kaip istorijos ar architektūros kaip instaliacijos. Žiūrovai kviečiami iš arti patirti spektaklio tikrovę – spektaklis stebimas pačioje scenos erdvėje.
Spektaklio pavadinimas kilo kūrėjams siekiant atsakyti į klausimą, kur slypi pati Meko metodo, kuriuo jis tyrinėjo pasaulį, esmė. Veiksmažodis „find“ anglų kalboje reiškia ne tik paprastą „rasti“, bet ir mekišką tūkstančius kartų kasdienybėje pasikartojantį prieš mus esančios tikrovės suvokimą. Tai tarsi pastanga nepriimti realybės kaip savaime suprantamos, o žvelgti į ją smalsiai, beveik archeologo žvilgsniu ir kasdien vis iš naujo atrasti tai, iš ko susideda supantis gyvenimas. Žodis „found“ neatsitiktinai kartojamas tris kartus: taip norima pabrėžti, kad nieko neįmanoma atrasti iki galo, galima tik galybę kartų vis po truputį kažką aptikti ir tuoj pat vėl užmiršti, pamesti. Drauge spektaklio kūrėjai flirtuoja su paties Meko filmu „Lost lost lost“: „Mes nesakome, kad atradome tai, ką filme pametė Mekas. Mes sakome, kad Mekas, jautęsis pasaulyje šiek tiek svetimas, visa savo kūrybine raiška iš tiesų mokė žmonės pajausti kokį nors „found“. Kokį nors jausmą, kad štai, radau: savo namus, savo žmogų, gal bent savo šunį ar upę. Kažką“, – sako spektaklio dramaturgė Dovilė Zavedskaitė.

Spektaklis kurtas drąsiai sulydant šiuolaikybę su Meko laikmečio ženklais. Dramaturginė linija komponuota siekiant sulieti kūrybinės komandos pokalbių fragmentus, Meko filmų refleksijas, Meko dienoraščius ir išplėtotas Meko prozos citatas. Spektaklio kompozitorius, Jono Meko vizualiųjų menų centro siela Gintaras Sodeika spektakliui drauge su kūrybine komanda sukūrė muzikinį peizažą, suliejantį šiandienos kasdienybės garsyną su Meko mėgtomis senojo Lietuvos kaimo dainomis. Sodeika sako: „Jonas Mekas man kuo toliau, tuo labiau atsiskleidžia kaip garsų menininkas. Tai tapo svarbia inspiracija kuriant spektaklio muzikinį audinį.“
Spektaklio tvarumas – vienas iš režisieriaus kūrybinių tikslų: „Norisi tvarumo idėjas taikyti ne tik buity, bet ir perkelti į sceną. Viena iš mūsų kūrybinių sąlygų buvo procese naudoti kuo daugiau nebereikalingų daiktų, iš jų sukurti scenografijos pamatą.“ Todėl architektė Eglė Kliučinskaitė spektaklio scenografijai naudojo iš įvairių Lietuvos miestų surinktą medieną, tekstilę, daiktus. Kostiumų dailininkė Dovilė Gudačiauskaitė kostiumams kurti naudojo senus altorių užtiesalus, užuolaidas, audinius, kurie į sceną atsineša savo atmintį.
Režisierius Naubertas Jasinskas: „Ką aš noriu pasakyti šiuo spektakliu? Nieko nenoriu pasakyti. Juk apie ką yra visi Meko filmai, tekstai, selfiai? Apie tai, kad visi tie, kurie žino atsakymus, yra neteisūs. Tad jeigu mums pavyks padaryti spektaklį, kuris turės atsakymą, mes būsime pralaimėję. Man svarbiausia spektakliu sukelti jausmą, arba to jausmo antrininką, kurį mums sukėlė Mekas. Tik tiek.“
Dramaturgė Dovilė Zavedskaitė: „Norime pakviesti žiūrovus mąstyti ne tiek apie aukštąjį meną, kurį Mekas, ko gero, pavadintų veikiau pretenzija, kiek apie savo dienų grožį, apie mus supančią aplinką. Pakviesti žvelgti į savo namus, savo žmones, savo medžius lyg pro kameros akutę, kuri juos iškerpa iš realybės, pagražina, susvarbina. Mokėti gyventi savo gyvenimą kaip galima geriau – tai yra svarbiausias menas. Tam visada kvietė Mekas, tam norime pakviesti ir mes.“
Spektaklyje naudojamos ištraukos iš Jono Meko filmų „Reminiscencijos iš kelionės į Lietuvą“ (1972) ir „Ištraukos iš laimingo žmogaus gyvenimo“ (2012), vaizdo medžiaga iš Arūno Kulikausko asmeninio archyvo bei fragmentai iš kūrybinės komandos asmeninių archyvų.

Valentino dienos koncertas su "The Ditties"
2023-02-14 18:30 | „Polifonijos” salė
Trys nuostabūs balsai, trigubas žavesys, tik The Ditties būdingas žaismingumas ir profesionalumas atgaivins pašėlusią svingo epochą, pakviesk visus pakeliauti laiku į ketvirtąjį dešimtmetį bei pajusti visagalį svingo muzikos kvaitulį, kuriame nėra nieko svarbesnio nei MEILĖ ir ROMANTIKA. Juk tai muzika atsklindanti iš laikų, kuomet flirtas buvo lėtas, o šokiai – greiti, kai pasaulis buvo truputį naivesnis ir jaunesnis nei šiandien.
Programoje: XX a. ketvirtojo dešimtmečio JAV gimusio svingo ritmu atliekamos romantiškos melodijos.
THE DITTIES
Veronika Čičinskaitė-Golovanova – vokalas
Rūta Švipaitė – vokalas
Rūta Jakulytė-Valčiukienė – vokalas
Dmitrij Golovanov – fortepijonas

Bilietus galite įsigyti internetu: www.ticketmarket.lt. Bilietų kaina 26 ir 21 Eur.
arba Polifonijos kasoje (Aušros al. 15). Bilietų kaina 25 ir 20 Eur.
Bilietų rezervacija telefonu: +370 611 41903
Vis dar galima įsigyti 2023 m. Žiemos – pavasario sezono abonementus. TRIJŲ KONCERTŲ ABONEMENTO KAINA TIK 33 EUR.

Šokių vakaras. Groja Vytautas Kosmauskas
2023-02-12 17:00 | Šiaulių kultūros centro Pramogų salė „Maksas“ (Aušros al. 31)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

2023 m. vasario 12 d. 17 val.

4 Eur

Vasario 12 d. 17 val. Šiaulių kultūros centro Pramogų salėje „Maksas“ (Aušros al. 31) šokių vakaro metu šokėjus linksmai praleisti laiką kvies atlikėjas Vytautas Kosmauskas.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
Dėl bilietų teirautis tel. +370 683 57 691 arba e. p. kasa@siauliukc.lt.

Vienos pokylis
2023-02-11 19:00 | Šiaulių arena
LABDARINGAS VIENOS POKYLIS sugrįžta į Šiaulius – 10-asis jubiliejinis jau 2023 m. vasario 11 dieną.
Labdara yra pagrindinis Vienos pokylio tikslas. Tai tradicija tapęs renginys, kuriame šiauliečiai ir miesto svečiai mėgaujasi galimybe susiburti, bendrauti, šokti ir aukoti. Rotary Klubas „Harmonija“ Šiauliai veikla orientuota į paramą ir pagalbą Šiaulių miesto bei regiono, Ukrainos žmonėms ir organizacijoms. Klubo ne vienerius metus vykdoma labdaringa veikla ir mecenavimas tampa didele paskata paramos laukiantiesiems.
Vienos pokylio metu surinktos lėšos bus skirtos ukrainiečiams, nukentėjusiems priešakinėse karo linijose: ugniagesiams, paramedikams, savanoriams ir kt.
Maloniai kviečiame Jus į 10-ąjį jubiliejinį Vienos pokylį Šiauliuose, kuris įvyks 2023 m. vasario 11 d. Šiauliuose (Šiaulių arena, J. Jablonskio g. 16)
Programoje: tradicinis jaunimo porų pasirodymas (polonezas, kadrilis, polka ir valsas), pučiamųjų orkestro ir kviestinių atlikėjų – Liudo Mikalausko bei Egidijaus Bavikino – koncertinė programa, labdaringa loterija ir aukcionas. Programą papildys 9-ojo „Lietuvos balso“ sezono superfinalininkai – ansamblis „Fresco“. Pokylis baigsis tradiciniais naktipiečiais su vengrišku guliašu ir alumi.
Kvietimo kaina asmeniui – 90 Eur, porai – 180 Eur.
Paramą už kvietimus kviečiame pervesti į Šiaulių Rotary klubo „Harmonija“ paramos sąskaitą [REDACTED], AB „Swedbank“.
Mokėjimo paskirtis: Vienos pokylis.
Aprangos kodas – vakarinis:
damoms – ilgos suknelės (išskyrus baltas),
džentelmenams – smokingai, frakai, tamsūs kostiumai ir peteliškės.
Durys atidaromos – 18 val., renginio pradžia – 19 val.
Pagrindinė renginio informacija
Nuolaidos: netaikomos
Organizatorius: Rotary Klubas „Harmonija“ Šiauliai

Folklorinių šokių vakaronė
2023-02-09 18:00 | Šiaulių kultūros centro Pramogų salė „Maksas“ (Aušros al. 31)
Vasario 9 d. 18 val. Šiaulių kultūros centro pramogų salėje „Maksas“ vyks folklorinių šokių vakaronė.
Susirinkusiems šokėjams gros Šiaulių Dainų muzikos mokyklos vaikų ir jaunimo folkloro ansamblio „Vieversėlis“ instrumentinė grupė (vadovas Arūnas Stankus).
Vakaronės metu susirinkusieji bus kviečiami šokti, žaisti ir linksmai leisti laiką.
Kviečiami maži ir dideli.
Renginys nemokamas

„Baleto Gala“ koncertas
2023-02-08 18:00 | Šiaulių kultūros centro Didžioji koncertų salė (Aušros al. 31)
Vasario 8 d. 18 val. Šiaulių kultūros centro Didžiojoje koncertų salėje savo pasirodymą surengs Charkivo nacionalinio akademinio operos ir baleto teatro Baleto trupė. Ukrainos šokėjai scenoje pristatys ištraukas iš pasaulinės baleto klasikos bei šiuolaikines kompozicijas pagal ukrainiečių kompozitorių muziką.
„Don Kichotas“, „Korsaras“, „Graikas Zorba“ – šiuos ir kitus nemirtingus repertuaro šedevrus galėsite išvysti „Baleto Gala“ koncerte, kurį pristatys jau pernai visoje Lietuvoje šokio gerbėjų pamilta temperamentingoji ukrainiečių trupė. Akį trauks lyriškos ir nuotaikingos baleto kompozicijos pagal W. A. Mozarto, R. Wagnerio, F. Chopino, Ch. W. Glucko, J. Strausso, A. Khachaturiano muziką, šokiu bus pristatyta ir daugelyje ukrainietiškų koncertų skambanti M. Skoryko „Melodija“.
Šios Charkivo nacionalinio akademinio operos ir baleto teatro artistų gastrolės Lietuvoje – antrosios po jų miesto išgyvento karinio antpuolio pradžios. Pernai pavasarį Lietuvos nacionalinio operos ir baleto teatro suorganizuotos pirmosios ukrainiečių gastrolės padėjo profesionaliems atlikėjams ir jų šeimoms ištrūkti iš smarkiai apšaudomo Charkivo, suteikė galimybę jiems saugiai repetuoti ir čia rengti savo pasirodymus, kuriuos iškart įvertino ir pamilo lietuvių publika.
Organizatorius – Lietuvos nacionalinis operos ir baleto teatras.

Spektaklis „Kelias į rojų“
2023-02-07 18:00 | Šiaulių kultūros centro Didžioji koncertų salė (Aušros al. 31)
Naktį prieš dvidešimt aštuonerius metus netoli nuo Ringuvos panemunėje gvardijos bataliono pirmosios kuopos gvardietis patyrė jausmą, tiesiog pribloškusį jį savo stiprumu. Tas jausmas permainė gvardiečio sielą, kažin ką joje sulaužydamas. Menkutis sraigtelis jo galvoje neišlaikė pergyvenimo ir trakštelėjo. Tas gvardietis — Gudukas, mano brolelis.
Po daugel metų teisme jis kalbės:
— Ponai. Mudu su broliu gyvenom savo kaime Dievo dieną. Sakoma: Dievo diena, žmogaus visas gyvenimas. Kodėl taip? Ogi todėl, kad visą laiką mudu dirbome tą patį darbą, valgėme tą pačią duoną ir tas pačias nusibodusias daržoves ir kruopas, matėme tą patį vaizdą prieš akis, be jokio įvairumo. Laikas mums netekėjo. Mes negalėjome matuoti jo dienom, ponai, nes dienos visos buvo kaip viena: vakar kaip šiandien, kaip užvakar, kaip ryt…
Režisieriaus Arvydo Lebeliūno spektaklis sukurtas pagal Sauliaus Tomo Kondroto apsakymą „1892 metų progreso idėja”.
Režisierius – Arvydas Lebeliūnas
Kompozitorius – Jonas Sakalauskas
Scenografija – Danielius Sodeika
Kostiumai – Roma Gilė
Vaidina:
Gudukas – Valdas Vaitiškis
Petrutis – Remigijus Pelenis
Belė – Vaida Kavaliauskaitė
Galyginas – Tomas Montvila
Ponas Diuponas – Karolis Liaučius
Ona, Sanitarė – Gintarė Daniusevičiūtė-Vaitkevičienė, Jūratė Levickaitė
d’Artiuzio vėlė -Severinas Norgaila (teatro bendradarbis)
Jonas (vienkojis muzikantas) – Arūnas Jokubauskas
Kariūnai, kaimynai – Orinta Jazdauskaitė – Juozapaitė, Birutė Kaktytė – Varkalienė
Renginys nemokamas. Įėjimas su kvietimais. Kvietimus galima pasiimti Šiaulių kultūros centro kasoje.
Kasos tel. +370 683 57 691.
Organizatorius – Naisių vasaros teatras.

Tarptautinis projektas-koncertas „Čigonų karalaitė“
2023-02-05 17:00 | Šiaulių kultūros centro Didžioji koncertų salė (Aušros al. 31)
Vasario 5 d. 17 val. Šiaulių kultūros centre vyks tarptautinis projektas-koncertas „Čigonų Karalaitė“.
Renginyje Jūsų lauks „šou“ apie meilę, sužibusią tarp dviejų degančių širdžių, o aistringi šokiai ir gražiausios melodijos nepaliks abejingų.
Savo kerais Jus užburs lietuvių kilmės dainininkė – Lora Chera (Ispanija). Jai padės tarptautinių konkursų laureatas – Laimonas Bendaravičius, kuris savo profesionalumu yra jau ne kartą pakerėjęs Lietuvos publiką. Uždegančiais šokiais visus žavės čigoniško šokio žvaigždės: Alina Safronova (Ukraina), Juliana Maske-Rožkova (Latvija), Lalita Čihradze (Švedija), Ieva Eisimantė (Lietuva) ir gitaros meistras bei dainininkas – Agry Rich (Airija).
Šis projektas pelnė daugybė apdovanojimų tarptautiniuose Europos festivaliuose.
Gerą nuotaiką – garantuojame.

Šokių vakaras. Groja Algimantas Butnorius
2023-02-05 17:00 | Šiaulių kultūros centro Oranžinė salė (Aušros al. 31)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro Oranžinė salė (Aušros al. 31)

2023 m. vasario 5 d. 17 val.

4 Eur

Vasario 5 d. 17 val. Šiaulių kultūros centro Oranžinėje salėje (Aušros al. 31) šokių vakaro metu šokėjus linksmai praleisti laiką kvies Algimantas Butnorius.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
Dėl bilietų teirautis tel.: +370 683 57 691 arba e. p. kasa@siauliukc.lt.

Spektaklis "Meilė po guobomis"
2023-02-03 18:30 | Šiaulių dramos teatras
Judžinas O’Nilas
Vienos dalies drama
Režisierius – Paulius Ignatavičius
Scenografė ir kostiumų dailininkė – Goda Palekaitė
Kompozitorė – Antye Greie-Ripatti
Šviesų dailininkas – Julius Kuršys
Iš anglų kalbos vertė TOMAS VENCLOVA
VAIDINA:
Ifreimas Kebotas – Juozas Bindokas
Simeonas – Rolandas Dovydaitis
Piteris – Dalius Jančiauskas
Ebinas – Anicetas Gendvilas, Aidas Matutis
Abė Patnem – Jūratė Budriūnaitė
Šerifas – Anicetas Gendvilas, Aidas Matutis

Judžinas O’Nilas – net keturių Pulicerio premijų laureatas (1920, 1922, 1928, 1957) ir pirmasis Amerikos dramaturgas įvertintas Nobelio premija (1936) „už įtaigumą, nuoširdumą ir jausmų gelmę dramos kūriniuose, naujai atkuriant tragedijos žanrą“.
„Meilė po guobomis“ (1924) – skandalingoji Onilo pjesė, tik pasirodžiusi gerokai papiktino Amerikos auditoriją vaikžudystės, keršto ir kraujomaišos temomis, dėl ko spektaklis iš pradžių buvo pasmerktas kaip amoralus. Klasikinį meilės trikampį Onilas pasiskolino iš graikų mito apie Dzeuso žmoną Fedrą, bandžiusią suvilioti dorąjį posūnį Ipolitą. Atstumta Fedra iš keršto nusižudė, palikusi laišką esą Ipolitas bandė ją suvilioti. Pasipiktinęs tėvas Dzeusas paprašo Poseidono nublokšti Ipolitą nuo pakrantės uolos. Pagrindinė herojė Abė, pagimdžiusi kūdikį mylimam posūniui, susijusi ir su Medėja, iš keršto nužudžiusia savo vaikus.
Ši trijų dalių pjesė, pripažinta vienu XX a. Amerikos dramaturgijos brandžiausiu kūriniu, Lietuvoje buvo pastatyta tik kartą – 1979 m. Šiaulių dramos teatre (rež. Regina Steponavičiūtė).
Dabar „Meilė po guobomis“ grįžta į Šiaulių sceną, tačiau sąsajų nei su antika, nei su laukiniais Amerikos Vakarais ieškoti nereikėtų. Spektaklyje – šiuolaikinio jauno žmogaus vidinis konfliktas, nes jis bando gyventi ne savo, kitų primestą gyvenimą.
Režisierius Paulius Ignatavičius:
Iš jauno žmogaus daug ko nori motina, daug ko nori tėvas, daug ko nori visuomenė. Dažnai mes net nesusimąstome, kad darome tam tikrus darbus vien dėl to, kad norėtume kažką įrodyti kitiems, ar dar dažniau, kažką įrodyti sau. Juk tai absurdiška. Aš sakau drąsiai ir garsiai: gyvenime mes niekam nesam skolingi – nei tėvams, nei visuomenei, nei religijai. Mes niekam nieko neturime įrodyti. Deja, tai suvokia nedaugelis žmonių. Jauną žmogų dažnai užgriūna kitų lūkesčių lavina. Mūsų gyvenimas pilnas taisyklių ir normų, kurių neva reikia laikytis, kitaip – būsi atskirtas nuo sociumo.
Velniop tai. Išsilaisvinkim. Neleiskim aplinkai daryti iš mūsų sau patogių produktų. Išdrįskim gyventi iš esmės, pagal tai, kaip šaukia mus mūsų vidinis balsas. Išgirskim savo širdies balsą, išgirskim slapčiausią geismą, sklindantį iš sielos gelmių. Ir nebijokim elgtis taip, kaip norime mes patys, tiksliau mūsų gelmė, mūsų praraja, mūsų širdis.
Būtent apie tai yra šis spektaklis. Apie ambiciją ir egoizmą, kurie veda link susireikšminimo. Ambiciją įrodyti kitiems savo pranašumą. Dėl jos įvyksta tragedija. Tai spektaklis apie žmogų, kuris nesugebėjo išsilaisvinti iš jį supančiojusios mirusios motinos ir gyvo tėvo, kieto kaip uola. Akla ambicija atkeršyti tėvui už mirusią motiną, neleido jam įsiklausyti į savo slapčiausią giluminį sielos riksmą ir pasielgti visiškai priešingai nei iš jo tikėjosi motina ar tėvas.
Taipogi tai spektaklis apie žmogų, nesugebėjusį pažinti savo šešėlio, savo giluminio geismo, sielos riksmo. Mes turime pažinti šią savo pusę, jei norime gyventi harmonijoje su savimi. Mes turime pripažinti, kad esame nuodėmingi, klystantys ir geidžiantys, kartais gal net mirties, kitaip mums atkeršys mūsų „tamsioji“ pusė, jei mes jos vengsime. Mes turime ją pažinti ir pažinę sugyventi.
Spektaklis – tai lyg ištroškusių geismo sielų kliedesys, lyg aistros apakintų širdžių sapnas, kuris baigiasi tragedija, nes tos širdys tam geismui, tai aistrai buvo nepasiruošusios, per daug jose buvo pavydo ir nepasitikėjimo, o dar daugiau ambicijos. Per stipriai Ebinas, Keboto sūnus, buvo įsikabinęs į bambagyslę, jungiančią jį su motina ir tėvu, jo širdis dar bijojo gyventi. O ta baimė ir yra visų liūdniausia, kas glūdi jauno žmogaus sieloje.
Spektaklio trukmė – 1 val. 50 min.

Spektaklio premjera numatoma 2015 m. gruodžio mėn. 6 d.

Sandros ir Viktoro koncertas
2023-02-03 18:00 | Šiaulių kultūros centro Didžioji koncertų salė (Aušros al. 31)
Vasario 3 d. 18 val. Šiaulių kultūros centre vyks Sandros ir Viktoro koncertas.

Sandra ir Viktoras debiutavo 2020 metų pradžioje kaip duetas, jungiantis tūkstančius širdžių į vieną ritmą. Jų atliekami kūriniai „Apie tai“ , „Viskas dėl Tavęs“ , „Tu esi dangus“ , „Gyvenu tik dėl Tavęs“ , „Viena dalis“ ir daugelis kitų nuolat skamba radijo stočių eteryje bei perkopė 5 milijonus perklausų internete.

Pirmajame savo koncertiniame ture Sandra ir Viktoras publikai žada dovanoti gražiausias savo repertuaro dainas ir neužmirštamas emocijas.

„Polifonijos“ sezono atidarymo koncertas „Sakmių siuita“
2023-02-02 18:30 | „Polifonijos” salė
Kamerinės salės „Polifonija“ 2023 metų žiemos – pavasario koncertų sezono atidarymas
SAKMIŲ SIUITA – išskirtinė lietuvių kompozitorių kūrinių programa, kurios kulminacija – to pačio pavadinimo kompozitoriaus Felikso Bajoro trijų dalių ciklas balsui ir fortepijonui.
Atlikėjai:
Eglė Radavičiūtė (sopranas)
Vincenzo de Martino (fortepijonas)
Choras „Polifonija“ (meno vadovas ir vyr. dirigentas Linas Balandis)
Programoje skambės D. Kairaitytės, V. Bartulio ir kt. kompozitorių kūriniai bei F. Bajoro „Sakmių siuita“.
Apie kūrinį „Sakmių siuita“:
Vokalinis-fortepijoninis Felikso Romualdo Bajoro ciklas „Sakmių siuita“ remiasi mistiška gamtos galia, svarba žmogui ir Žemei. Šiame žymaus lietuvių kompozitoriaus kūrinyje, kuri sudaro Preliudas, devynios sakmės ir Postliudas, atsispindi lietuviškai žemiškas naujasis folklorizmas. Jame liaudiškas sąskambis derinamas su šiuolaikine komponavimo vizija, o liaudies pasakojimai, surinkti K. Būgos ir paties kompozitoriaus pritaikyti muzikiniam opusui, atskleidžia žmonių santykiu su gyvūnais, medžiais ir velniais grįstą mitologinį vokalinio-fortepijoninio ciklo pradą. Viena pirmųjų šio kūrinio interpretatorių dainininkė Giedrė Kaukaitė kultūros savaitraščiui „7 meno dienos“ sakė: „Daug kartų mėginau paaiškinti patirtą jausmą, pirmąsyk „Siuitos“ tekstus skaitant, nė muzikos dar neišgirdus. Sakmių veikėjai – paukščiai, gyvuliai, medžiai, velniai ir žmonės – kalbėjo, elgėsi ir jautė tarsi mano pačios dalis, o situacijos dingojosi realiai patirtos ir išgyventos.” Atlikėjai Eglė Radavičiūtė ir Vincenzo De Martino kviečia klausytojus išgirsti šią muziką, patirti šį jausmą ir išgyventi visą lietuvišką pasiutimą, sudėtą į šį puikų kompozitoriaus Felikso Bajoro ciklą.
Bilietus galite įsigyti internetu: www.ticketmarket.lt. Bilietų kaina 11 ir 8 Eur.
arba Polifonijos kasoje (Aušros al. 15). Bilietų kaina 10 ir 7 Eur.
Bilietų rezervacija telefonu: +370 611 41903
Vis dar galima įsigyti 2023 m. Žiemos – pavasario sezono abonementus. TRIJŲ KONCERTŲ ABONEMENTO KAINA TIK 33 EUR.

Filmo „Antanas Sutkus. Scenos iš fotografo gyvenimo“ peržiūra ir susitikimas su režisieriumi Vytautu V. Landsbergiu.
2023-02-02 18:00 | Fotografijos muziejus
vasario 2 d., ketvirtadienį, 18 val. Fotografijos muziejuje vyks dokumentinio filmo „Antanas Sutkus. Scenos iš fotografo gyvenimo“ peržiūra ir susitikimas su režisieriumi Vytautu V. Landsbergiu.

Vieno žymiausių Lietuvos fotografų Antano Sutkaus kino portretas, atskleidžiantis charizmatišką, padūkusį ir kūrybišką maestro būdą. Net ir ištikus negalei senatvėje. Ruošdamasis ir keliaudamas į reikšmingiausią viso gyvenimo darbų parodą Manheime (Vokietija), Antanas nugrimzta į skaudžius praeities prisiminimus. Tačiau Nidoje nutikusios fotografijos pamokos moksleiviams vėl sugrąžina norą gyventi ir fotografuoti.

Filmą pristato Arūno Matelio studija „Nominum“.
Rež. Vytautas V. Landsbergis dokumentinis Lietuva 2021 m. angl. subt. 1.03
N-7
__________
Bilietų kainos:
Suaugusiems – 5 Eur;
Moksleiviams, studentams, senjorams, neįgaliesiems – 2,5 Eur.
Bilietus galima įsigyti Fotografijos muziejuje (Vilniaus g. 140, Šiauliai), prieš renginį.
Plačiau: https://i.fotomuziejus.lt/F1mAb

INFORMACIJA APIE RENGINĮ

Data:
2023-02-02

Laikas:
18:00 val.

Vieta:
Fotografijos muziejus

Adresas:
Vilniaus g. 140, Šiauliai

A. Švenčionio fotografijų paroda „Būtsargiai – Lietuvos piliakalniai“
2023-02-02 17:00 | P. Višinskio viešoji biblioteka
Vasario 2 d., ketvirtadienį, 17 val. Šiaulių apskrities Povilo Višinskio viešosios bibliotekos III-a galerijoje atidaroma Alberto Švenčionio fotografijų paroda „Būtsargiai – Lietuvos piliakalniai“.

Parodos kuratorius Ričardas Dailidė

Paroda veiks iki vasario 28 d.

Nuotykių komedija „Tobuli melagiai“
2023-02-01 18:00 | Šiaulių kultūros centro Didžioji koncertų salė (Aušros al. 31)
Nuotykių komedija „Tobuli melagiai“ sukurta pagal visame pasaulyje garsų italų režisieriaus Paolo Genovese filmą „Tobuli melagiai“ (angl. „Perfect Strangers“). Šios komedijos sėkmę neabejotinai lemia puikiai atskleista amžina kaip gyvenimas tema – ar artimi žmonės gali gyventi be paslapčių?
Draugų kompanija prie bendro vakarienės stalo nusprendžia pažaisti rizikingą žaidimą. Jie sudeda visus mobiliuosius telefonus ant stalo ir sutaria suskambus telefonui įjungti garsiakalbį ir leisti vieni kitiems klausytis pokalbių bei kartu skaityti gautas žinutes. Juk jie neturi ko slėpti! Bet kiekvienas skambutis ir žinutė atskleidžia vis daugiau meistriškai slepiamų paslapčių, pažinčių ir intrigų. Negi jie visi tokie tobuli melagiai?!

Šokių vakaras. Groja grupė „Dainai“
2023-01-29 17:00 | Šiaulių kultūros centro Pramogų salė „Maksas“ (Aušros al. 31)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

2023 m. sausio 29 d. 17 val.

4 Eur

Sausio 29 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu šokėjus linksmai praleisti laiką kvies grupė „Dainai“.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.

Nemokama muziejų lankymo diena
2023-01-29 11:00 - 17:00
CHAIMO FRENKELIO VILA-MUZIEJUS (VILNIAUS G. 74, ŠIAULIAI)
Muziejuje veikia paroda „Molyje įamžinta istorija“. Parodoje lankytojai susipažins su koklių istorija: kaip jie atkeliavo iš Europos į Lietuvą, kokie buvo gaminami, kaip dekoruojami. Čia kokliai atsiskleidžia kaip neatsiejama dvarų interjero puošybinė dalis, kaip vienas iš dvarų kultūros pažinimo šaltinių. Paroda siekiama skatinti patyrinėti koklius ir kaip fizinį objektą, ir kaip kultūrinį reiškinį, teikiantį praktinę naudą ir kuriantį meninę vertę. Tikimasi, kad vaikščiodami po parodą lankytojai nusikels į laikus, kai buvo šildomasi krosnimis bei išsamiau susipažins su Šiaurės Lietuvos dvarais. Parodoje galėsite prisėsti prie židinio ir paskaityti knygą „Chaimo Frenkelio vila Šiauliuose. Lietuvos žydų istorijos liudijimai“, iš paruoštų kaladėlių pastatyti savo svajonių krosnį.
Muziejuje taip pat turėsite unikalią galimybę virtualiai pasivaikščioti M. K. Čiurlionio paveiksluose. Būtina įsigyti filmo peržiūros bilietą! Daugiau informacijos – https://i.ausrosmuziejus.lt/yjboI
FOTOGRAFIJOS MUZIEJUS (VILNIAUS G. 140, ŠIAULIAI)
Muziejuje veikia teminė Mindaugo Lukošaičio ir Virginijaus Kinčinaičio paroda „en + tropē“. M. Lukošaičio piešinių ir V. Kinčinaičio fotografijų deriniai suteikia galimybę giliau suvokti gyvenimo griuvėsiuose vienu metu slypinčiais gilesnes metaforas ir nuogą dokumentalumą, nyksmo pavidaluose užkoduotą grožį ir entropijos dėsningumus. Paroda yra šiuolaikinio meno festivalis VIRUS’ 27 dalis.
VENCLAUSKIŲ NAMAI-MUZIEJUS (VYTAUTO G. 89, ŠIAULIAI)
Muziejuje išvysite fotomenininko Stanislovo Žvirgždo parodą „Lietuvos peizažai“ iš Šiaulių „Aušros“ muziejaus rinkinių, pristatančią menininko kūrybą. Parodoje atskleidžia labiausiai menininko pamėgtas žanras – peizažas. S. Žvirgždo peizažuose atsikartoja tarptautinis piktorializmo stilius (tapybą imituojantis fotografijos stilius, ypač populiarus XIX a. pabaigoje–XX a. pradžioje). Jo darbuose perteikiama idealizuota gamta be civilizacijos ženklų, o peizažai su išskirtais planais, išryškintomis detalėmis primena grafikos piešinius. Muziejuje taip pat išvysite per restauraciją atidengtus ryškiaspalvius sienų dekorus. Nusileidę į cokolinį muziejaus aukštą pateksite į vaikų erdvę, kurioje mažieji tikrai ras ką veikti, kol tėveliai apžiūrinės Venclauskių namų-muziejaus ekspoziciją. Taip pat kviečiame pasivaikščioti po žiemiškai pasipuošusį Našlaičių sodelį.
ŠIAULIŲ ISTORIJOS MUZIEJUS (AUŠROS AL. 47, ŠIAULIAI)
Muziejuje išvysite nesenai atidarytą atvirų saugyklų ekspoziciją, pristatančią itin turtingus muziejaus rinkinius. Tarp jų – patys reikšmingiausi, patys svarbiausi etnografijos skyriaus eksponatai, muziejaus „Aukso fondas“. Lankytojai išvys nuo pat muziejaus įkūrimo (1923 m.) iki šių dienų surinktus eksponatus, iliustruojančius „Aušros“ muziejaus istoriją.
12 ir 14 val. vyks nemokamos ekskursijos atvirų saugyklų ekspozicijoje. Registracija nereikalinga.
Muziejuje veikia paroda „Kuršo ir Žiemgalos kunigaikštystė ir Lietuvos didžioji kunigaikštystė 1561–1795 m.”. Parodos tikslas – supažindinti Lietuvos muziejų lankytojus su kaimynės Latvijos dar menkai žinomu XVI–XVIII a. istorijos laikotarpiu ir atvirkščiai – Latvijos muziejų lankytojus – su Lietuvos istorija. Paroda padeda suvokti, kokį pėdsaką mūsų, Lietuvos ir Latvijos, valstybių istorijoje, kultūroje paliko kaimyninės valstybės. Pirmą kartą Lietuvoje, Šiauliuose, muziejaus lankytojai galės susipažinti su originaliu 1569 m. rugpjūčio 3 d. Liubline surašytu pergamentu – Kuršo ir Žiemgalos kunigaikštystės inkorporacijos į Abiejų Tautų Respublikos uniją aktu, kurį pasirašė karalius Žygimantas Augustas.
DVIRAČIŲ MUZIEJUS (VILNIAUS G. 139, ŠIAULIAI)
Pirmame muziejaus aukšte jūsų lauks tiek suaugusiesiems, tiek vaikams džiaugsmo suteikiančios varžybos šiuolaikiniu ir senoviniu dviračiais. Senovinis medinis dviratis sukonstruotas pagal beveik penkių šimtmečių senumo brėžinius. Trečio aukšto ekspozicijoje galėsite išbandyti plento dviračių sportą, antrame aukšte – paminti netradicinę sporto priemonę – velomobilį.
RADIJO IR TELEVIZIJOS MUZIEJUS (VILNIAUS G. 174, ŠIAULIAI)
Muziejaus ekspozicijoje pamatysite skirtingais laikotarpiais pagamintus veikiančius televizijos imtuvus, išgirsite grojančius mechaninius patefonus, elektrofonus, magnetofonus. Pasiūlysime patiems išbandyti telegrafo aparatą ir Morzės abėcėle pasiųsti SOS signalą. Muziejaus edukacinėje erdvėje išvysite Odesoje pagamintą kino juostos montavimo stalą ir XX a. 7 deš. menančią kino kamerą. Atskleisime paslaptį, kaip XX a. 7-9 deš. nufilmuota medžiaga buvo apdorojama iki kol ją pamatydavo žiūrovai.
ŽALIŪKIŲ MALŪNININKO SODYBA-MUZIEJUS (ARCHITEKTŲ G. 73, ŠIAULIAI)
Sodybos kieme kviečiame pasidžiaugti žiema Jei lauke nesinorės būti – galėsite apžiūrėti malūną, trobą ir net pažaisti virtualios realybės žaidimą, leisiantį pasijusti tikru malūnininku. Veikia nuolatinė „Žaliūkių vėjo malūno“ ekspozicija.

Ovidijaus Vyšniausko koncertas „Auksiniai šlageriai“
2023-01-28 18:00 | Šiaulių kultūros centro Didžioji koncertų salė (Aušros al. 31)
Scenos legenda Ovidijus Vyšniauskas sausio 28 d. atvyksta į Šiaulių kultūros centrą, kur klausytojams atliks ir kartu su jais padainuos visas gražiausias savo dainas.
Išskirtinio balso tembro savininkas yra išleidęs dešimtį solinių albumų, koncertavęs visoje Lietuvoje ir su savo dainomis aplankęs pusę pasaulio.
Atlikėjas scenoje yra nuoširdus: ką kalba – viskas tikra, ką dainuoja – viskas nuoširdu.
Nepraleiskite šio nuoširdaus susitimimo su Ovidijumi Vyšniausku, kuriame savo ištikimiems gerbėjams jis padovanos pačias geriausias akimirkas ir sudainuos žymiausius savo hitus.

Ekskursija Radviliškio rajone „Daugyvenės muziejaus istorijos“
2023-01-28 09:30 - 17:00
Sausio 28 dieną Daugyvenės kultūros istorijos muziejus-draustinis (Radviliškio r.) kviečia pradėti metus žvaliai ir nuotaikingai – dalyvauti pėsčiųjų žygyje-ekskursijoje „Daugyvenės muziejaus istorijos“.
Žygio startas – 9 valandą 30 minučių Kleboniškių kaimo buities muziejuje. Žygio maršrutas: Kleboniškiai-Raginėnai-Burbiškis-Kleboniškiai. Žygeiviai, lankydami paveldo objektus ir klausydami įdomių istorijų, nueis apie 12 kilometrų. Visą kelionę žygeivius lydės gidas.

Žygiai-ekskursijos įvairiais metų laikais po vieną patraukliausių Lietuvos turizmo vietovių – Daugyvenės kultūros istorijos muziejų-draustinį – jau tampa tradicija. Žygeiviai ne tik puikiai praleidžia laiką gryname ore, bet ir ženkliai papildo istorijos žinias, nes muziejaus ekspozicija po atviru dangumi atspindinti ir senųjų kultūrų, ir dvaro, ir kaimo istoriją.

Koncertas „GETO DAINOS“, skirtas Tarptautinei Holokausto aukų atminimo dienai
2023-01-27 18:00 | „Laiptų galerija”
Sausio 27 d. 18 val. „Laiptų galerija“ kviečia prisiminti ir paminėti Holokausto aukas prasmingu koncertu, kuriame dalyvauja svečiai iš Izraelio dainininkė GITA-ENTA BROYDY ir kompozitorius IGOR JAKOVLEV.
Kasmet sausio 27-ąją minima Tarptautinė Holokausto aukų atminimo diena. Prisimindami Aušvico-Birkenau koncentracijos ir naikinimo stovyklos kalinių išlaisvinimą 1945-ųjų sausio 27 d., prisimename 6 milijonų Europos žydų tragediją, sunaikintas Lietuvos miestų ir miestelių žydų bendruomenes. Nors už bendrapiliečių gelbėjimą arti tūkstančio Lietuvos žmonių pagerbti Pasaulio Tautų Teisuolių vardais, tačiau netekties skausmas išlieka. Esame atsakingi, kad tokios tragedijos nepasikartotų. Šią dieną organizuojamos akcijos #WeRemember /#MesPrisimename, aplankomos su skaudžia žydų tautos istorija susijusios vietos, uždegamos atminties žvakutės, vyksta įvairūs renginiai.
Koncertas nemokamas.

Martynas Starkus ir Vytaras Radzevičius „Kelioninio humoro vakaras“
2023-01-26 18:30 | Šiaulių kultūros centro Didžioji koncertų salė (Aušros al. 31)
Populiariausi XXI amžiaus Lietuvos keliautojai Martynas Starkus ir Vytaras Radzevičius kviečia Jus į išskirtinį susitikimą Šiauliuose.
Dviejų valandų trukmės programoje išgirsite netikėčiausias istorijas, patirtus nuotykius, išgyventas dramas. Iki valiai prisijuoksite iš visų keliautojų nuotykių bei išgirsite daugybę vertingų patarimų mėgstantiems keliauti.
Jau 15 metų, kai šie du vyrai nebenusėdi namie ir savo gyvenimo nebeįsivaizduoja be kelionių po pasaulį. Žurnalistai, rašytojai, TV laidų vedėjai savo titulų bagažą papildė dar vienu skambiu pavadinimu – kelionių didmeistriai.
Nuo Meksikos iki Japonijos, nuo Afrikos iki Kinijos driekėsi šių kelionių romantikų maršrutai. Dešimtys tūkstančių nuvažiuotų kilometrų „atgulė“ į TV laidas, knygas, interneto puslapius.
Tačiau ne viskas buvo aprašyta, ne viskas buvo parodyta, ne viskas iškalbėta! Ir dabar atėjo metas papasakoti, kaip viskas vyko iš tikrųjų!
Programoje – ir visi paskutiniųjų kelionių nuotykiai!
Kas galima vienoje šalyje – tas visiškai neįmanoma kitoje. Bet apie visa tai – susitikus jūsų mieste!

Spektaklis UNI (NO) Projektas “Be sienų: teatras vaikams ir jaunimui”
2023-01-25 10:00 | Šiaulių dramos teatras
Kompozitorius – Alexander S. L. Aarø
Choreografas – Antero Hein
Aktoriai/atlikėjai -Alexander Montgomery-Andersen, Alexander Sebastian Lund Aarø, Stian Bergdølmo
Spektaklyje „UNI” sutinkame tris vyrus, atliekančius humoristinį, nuostabiai tikrovišką akrobatinį numerį. Pasitelkę nenuspėjamą požiūrį į garsą, judesį ir dainas, jie sukuria lengvą, tačiau jaudinančią atmosferą. Joje publika patenka į netikrumo būseną, kuri atitraukia juos nuo realybės ir apgaule privilioja į tam tikrą priklausomybę nuo atlikėjų.
Spektaklis prasideda atvirame ir paprastame kambaryje, kuris pamažu virsta intensyvia aplinka, kupina detalių. Požiūris į judėjimą yra minimalus ir tikroviškas, taip sukuriant stulbinančius, intuicija paremtus scenarijus. Tai sielos paieškomis užsiimanti trijulė, kuri, pasitelkusi natūralumą, tyrinėja intymias, pirmines ir socialines išraiškas.

Keistuolių teatro spektaklis „Čia ir dabar“
2023-01-24 18:30 | Šiaulių dramos teatras
Autorius – Roland Schimmelpfennig
Režisierius – Agnius Jankevičius
Scenografė ir kostiumų dailininkė – Laura Luišaitytė

Spektaklio/renginio aprašymas Čia ir dabar – vasaros vakaras. Jau vėlu, bet dar šilta. Prie ilgo, vaišėmis nukrauto stalo sėdi svečiai. Švenčia Katios ir Georgo vestuves. Čia ir dabar – pasigirsta, kas jie bus ateityje. Čia ir dabar – suskamba paukščiai, vaikiškos dainos ir seno rago gausmas. Dabar arba niekada. Dar ne dabar, niekada daugiau.

Vieno garsiausių šiuolaikinių vokiečių dramaturgo Rolando Schimmelpfenningo kūryba primena žiūrėjimo pro kaleidoskopą patirtį. Tik vietoje įvairiaspalvių stiklo gabaliukų – į optinio prietaiso vidų priberta tikrovės fragmentų, kurių atspindžiai kuria sapnavimo atmerktomis akimis pojūtį. Keistuolių teatro žiūrovams R. Schimmelpfenningas tapo pažįstamas dar 2015 m. su rež. Giedrės Kriaučionytės spektakliu „Moteris”. Dabar vokiečių dramaturgas į šią sceną sugrįžta Agniaus Jankevičiaus režisuoto „Čia ir dabar” spektaklio pavidalu.

Pirmą sykį Lietuvos teatro žiūrovams pristatomos pjesės, pagal kurios motyvus statomas spektaklis, epicentre – žaidimas su žmogaus ir laiko santykiu. Kas žmogui it įkyrus uodas trukdo būti čia ir dabar? Vienas iš atsakymų galėtų būti ateities neapibrėžtumas, visos baimės ir viltys, į kurias bandome atsiremti, susidūrę su tuo, kas nežinoma, ko, kad ir kaip smulkmeniškai planuotume, visgi negalime iki galo numatyti. O pabandykite įsivaizduoti kokį svarbų, reikšmingą, gyvenimo pokytį žymintį įvykį, kuriame jūs tiksliai žinotumėte, kaip jūsų gyvenimas pasikeis. Tarkime, vestuves, kuriose jums būtų pasakojama, kaip jaunavedžių meilė pasibaigs.

„Čia ir dabar” laikas atsiveria poetizuotai absurdiškoje, komiškai sapniškoje, paradoksą primenančioje tikrovėje, „atpalaiduojančioje” žmogų nuo ateities baimių ir vilčių, nes būsimas laikas čia pasirodo ne kaip begalinė galimų scenarijų aibė, o kaip tai, kas iš anksto žinoma. Visa tai lyg mozaika susijungia fantasmagoriškoje vestuvių šventėje, kurią, jei atidžiai įsiklausytumėte, jau išgirstumėte šurmuliuojant aplinkui.

Arvydo Vilčinsko koncertas
2023-01-24 18:00 | Šiaulių kultūros centro Kamerinė salė (Aušros al. 31)
Arvydas Vilčinskas jau nuo 1989 metų žinomas kaip lietuviškos muzikos kūrėjas ir atlikėjas.
Praėjo beveik 35 metai, o veteranas vis kuria naują muziką ir tekstus. Šį kartą Arvydas pristatys naujausias savo dainas, pridėdamas kalėdinės nuotaikos kupiną „Prie Kūčių stalo“ ar naujametinę „Juokis ir verk paslapčia“. Bet tai nereiškia, kad tai, ką žiūrovai per daugelį metų pamėgo, bus pamiršta. Legendines dainas „Į Lietuvą“ ar „Mano meilės vasara“ irgi išgirsite.

Spektaklis BUILDING A TENT (NO/LT), projektas “Be sienų: teatras vaikams ir jaunimui”
2023-01-24 10:00
Scenografė – Kristine Gjems (NO)
Kostiumų dailininkė – Kristine Gjems (NO)
Kompozitorius – Bendik Sells (NO)
Choreografė – Silje Solheim Johnsen (NO)
Aktoriai/atlikėjai – Jonas Varnas (LT), Adomas Samuolis (LT), Žydrūnė Samuolienė (LT), Eglė Lenktaitytė-Varnė (LT)
Palapinės statymas
tarsi mūsų vykdomų projektų simbolis
kartu
kasdien
kai pats projekto tikslas – būti kartu glaudžiame ryšyje.
Pasitelkdami judesį, garsą, objektus, aplinką, protą ir sielą, mes, žmonės, kasdien dalyvaujame kolektyviniuose projektuose – klausomės, inicijuojame, deramės, esame…
Šiame spektaklyje sutinkame du paauglius berniukus ir jų motinas – visi stipriai įsitraukę į savo pačių projektų statybas.
Pasirodymas yra tarptautinio projekto „Be sienų: teatras vaikams ir jaunimui” dalis.

Komedija „(Ne)ištikimybės spąstai“
2023-01-23 18:00 | Šiaulių kultūros centro Didžioji koncertų salė (Aušros al. 31)
„Kitoks teatras“ pristato efektingą komediją „(Ne)ištikimybės spąstai“, kurios klastų labirintai stebins ties kiekvienu posūkiu: pinklės čia spendžiamos taip įnirtingai ir meistriškai, kad galiausiai pranoksta pačius melavimo guru.
Klampaus melo katilas užverda didmiesčio bute. Į prabangių apartamentų šeimininkės pinkles patenka susirgusio kolegos atvykęs pakeisti meistras. Jis net nenutuokia, kur įsivėlė! Palaipsniui ir pati buto šeimininkė patenka į nelauktos viešnios, netikėtai išdygusios tarpduryje, spąstus. Atėjusi ponia grasina atskleisianti daug nemalonių faktų apie šeimininkę. Netikėtai užviręs ginčas perauga į melavimo čempionatą, kuriame dėl pirmosios vietos varžomasi be skrupulų.
Kokias intriguojančias staigmenas meistras spontaniškai paruoš abiems ponioms? Kas privers išvirsti iš koto? Ar melo kojos tikrai trumpos, o ką jei jis su aukštakulniais? Sužinosite apsilankę naujausioje „Kitokio teatro“ komedijoje „(Ne)ištikimybės spąstai“, kupinoje netikėtumų, nelauktų siužeto viražų ir galiausiai nokautuojančioje veikėjų-meluotojų virtuoziškumu.
Dėmesio: komedija gali sukelti nevaldomus juoko priepuolius!
Režisierius – Ričardas Vitkaitis
Įvaizdis – Eglė Krasnovė
Vaidina – Aušra Štukytė / Gabija Jaraminaitė , Vitalija Mockevičiūtė ir Andrius Bialobžeskis – žiūrovams gerai atpažįstami iš TV laidos „Dviračio šou“ personažų, televizijos serialų, filmų ir teatro projektų.
Spektaklio trukmė – 1 val. 30 min.
N–16

Edukacija suaugusiesiems „Saldaininė“
2023-01-23 18:00 | Šiaulių kultūros centro Amatų dirbtuvės (Aušros al. 31)
Šiaulių kultūros centro Amatų dirbtuvės (Aušros al. 31)

2023 m. sausio 23 d. 18 val.

24 ir 30 Eur

Šiaulių kultūros centras kviečia į Keramikos studiją suaugusiesiems. Užsiėmimų metu, padedant profesionaliam keramikui, bus galima įgyvendinti savo kūrybinius sumanymus, įgyti naujų įgūdžių ir patirti teigiamų emocijų. Ši veikla susideda iš dviejų užsiėmimų. Per pirmąjį užsiėmimą bus lipdoma bei dekoruojama, per antrąjį – glazūruojama. Keramikos studija atvira ir pradedantiesiems, ir pažengusiems keramikos gerbėjams.
Edukacinio užsiėmimo metu bus sukuriama keraminė saldaininė- stilizuotas briedis. Unikaliam darbui pagaminti bus naudojamas baltas molis. Rankų darbo vienetinis gaminys bus ne tik funkcionalus daiktas, bet ir išskirtinė namų dekoracija. Užsiėmimo metu pasigaminsite 1 indelį.
Antras užsiėmimas, kurio metu bus glazūruojama, vyks sausio 30 d.
Vieno užsiėmimo trukmė: ~2 val.
Dalyvių skaičius: nuo 5 iki 15
Kaina 1 asmeniui už du edukacinius užsiėmimus:

be auksavimo 24 Eur
su auksavimu 30 Eur

Į kainą įskaičiuotos visos lipdymui ir glazūravimui reikalingos priemonės.
Būtina registracija tel. +370 678 53 171, el. p. vaida.dambrauskiene@siauliukc.lt
Edukacinis užsiėmimas skirtas tik suaugusiesiems.
Bus gaminamas 1 indelis.
Darbų atsiėmimas: po paskutinio apsilankymo ~ 2 savaičių laikotarpyje.

Spektaklis Neregėtas pasaulis (LT) Projektas “Be sienų: teatras vaikams ir jaunimui”
2023-01-23 11:00 | Šiaulių dramos teatras
Scenografė – Medilė Šiaulytytė
Kostiumų dailininkė – Medilė Šiaulytytė
Šviesų dailininkas – Ignas Lungevičius
Kompozitorius – Valerio Camporini Faggioni
Choreografas – Birutė Banevičiūtė
Aktoriai/atlikėjai – Giedrė Subotinaitė, Agnė Ramanauskaitė
Įtraukus šokio spektaklis 1-8 metų vaikams neregiams ir silpnaregiams, leidžiantis jiems patirti šokį per judesį, lytėjimą ir muziką. Pamatyti pasaulį rankomis ir širdimi. Pajusti šokį kvėpuojant ir liečiant. Laikytis atstumo apkabinant ir prisiglaudžiant. „Neregėtas pasaulis” yra kupinas įvairiausių judesių, spalvų ir paviršių, žadinančių mažylių pojūčius ir ugdančių jų gebėjimą pastebėti detales, iš detalių jungti visumą ir kūrybiškai reaguoti į šokėjų siūlomas idėjas. Spektaklis kviečia vaikus tapti aktyviais veiksmo dalyviais ir tuo pačiu palieka mažyliams sprendimo laisvę, kada ir kaip jie norėtų įsijungti į spektaklio procesą.
